
  
    [image: Tai yra edukacinio leidinio viršelis. Jo melsvai pilkame fone apačioje užrašyta „Papildomos užduotys, skirtos aptarti Kamilos Valkvister knygą „Kaimas, kuris nenorėjo išnykti“. Virš užrašo pateiktas minėtos knygos viršelis. Jis yra pilkai baltas, perteikia žiemišką kaimą. Arčiau pavaizduota autobusų stotelė. Joje stovi apsnigtas suoliukas, autobusų stotelės ženklas. Link jo veda žmogaus pėdsakai sniege. Už stotelės stūkso du kaimo namukai. Iš artimesnio rūksta dūmai. Kitas namukas stovi ant kalvos. Jis aptvertas žema tvorele, greta auga apsnigtas medis. Pilku dangumi plaukia dideli balti debesys. Viršelio apačioje parašytas knygos pavadinimas ir autorė. Čia pat pavaizduotas stačiakampis Lietuvos audiosensorinės bibliotekos logotipas su raidėmis LAB. Virš šio knygos viršelio nuvingiuoja pilka linija. Ji primena kelią arba upę.]
  

  


  
    Papildomos užduotys Camillos Wallqvister knygai „Kaimas, kuris nenorėjo išnykti“ aptarti

  

  


  
    Vertė Greta Barkauskytė


    Redagavo Janina Vileikienė, Audrius Meška


    Viršelį parengė Eglė Baužaitė, Dalia Raicevičiūtė


    Viršelio aprašą parengė Beata Mongird


    Skaitmeninę knygą maketavo Dalia Paškevičienė


    Leidybos projektą koordinavo Beata Mongird


    Projektą remia: Lietuvos Respublikos kultūros ministerija


    Užduotys: knygos pristatymas, klausimai apie tekstą, klausimai diskusijoms, rašymo užduotis.


    Lengvai suprantamos kalbos lygis:



Trys juodi stilizuoti lapeliai simbolizuojantys trečią lengvai suprantamos kalbos lygį
   
  
  
  

			

    Tikslinė skaitytojų grupė: šios užduotys tinka darbui su jaunimu ir suaugusiais įvairiuose edukaciniuose užsiėmimuose ar knygų klubuose.


    © Lietuvos audiosensorinė biblioteka, 2026

  

  


  
    Apie knygą


    Camillos Wallqvister knygoje „Kaimas, kuris nenorėjo išnykti“ pasakojama apie gyvenimą kaime. Kai viešojo transporto administracija panaikina autobusą, važiuojantį pro Overbio kaimą, kasdieniam kaimo žmonių gyvenimui iškyla pavojus. Ema, jos sūnus Lukas ir ką tik į kaimą atsikraustęs Karlas kartu su kitais kaimo gyventojais stoja į kovą už tai, kad autobusas vis dar važiuotų į Overbį. Taip jie drauge stengiasi išsaugoti kaimą nuo išnykimo.


    Šias papildomas užduotis leidyklai „LL-förlaget“ ir Švedijos nacionalinei prieinamų medijų agentūrai (švediškai Myndigheten för tillgängliga medier, MTM) paruošė Jenny Edvardsson.

  

  


  
    Knygos pristatymas


    Kad būtų lengviau suprasti, apie ką bus ši knyga, diskusijos dalyviai gali atsakyti į apačioje pateiktus klausimus. Vėliau juos aptarkite kartu.


    
      	Pažiūrėkite į knygos pavadinimą, viršelį, rašytojos vardą, perskaitykite anotaciją knygos gale. Kaip manote, kokio žanro ši knyga? (Galite pateikti grožinės literatūros žanrų pavyzdžių: romanas, pasaka, eilėraštis, komiksas ir pan.).


      	Apie ką pasakojama šioje knygoje? Kodėl taip manote?


      	Ar esate anksčiau skaitę kokią nors panašią knygą? Galbūt esate matę kokį nors panašų filmą arba serialą? Jei taip, kokį / kokius?

    

  

  

  


  
    Klausimai apie tekstą


    Toliau klausimai pateikiami atskirai kiekvienam knygos skyriui. Daugelis klausimų yra suformuluoti taip, kad atsakymą būtų galima rasti pačiame tekste. Kai kurie klausimai suformuluoti taip, kad skaitytojai galėtų pasidaryti išvadas iš to, ką perskaitė. Kai kurie klausimai yra skirti skaitytojams pamąstyti, kaip jie patys būtų pasielgę vienoje ar kitoje situacijoje.


    1 skyrius: Ema (9 psl.)


    
      	Kas yra krosnis?


      	Kokios mintys kyla Emai, pamačius vyriškį autobuso stotelėje? Raskite užuominų tekste.


      	Kaip manote, kodėl Ema pasisiūlo pavėžėti vyriškį?

    


    2 skyrius: Karlas (14 psl.)


    
      	Kas yra paauglys, kurį Karlas sutinka prie pašto dėžutės?


      	Kaip šis paauglys aprašomas?


      	Kokia yra Emos profesija? Kaip Karlas supranta, kuo užsiima Ema, prieš jai pačiai tai pasakant?


      	Kodėl Karlas išsikraustė į kaimą?


      	24-ame puslapyje Ema sako, kad kiekviena diena yra kova. Ką ji turi omenyje?

    


    3 skyrius: Ema (26 psl.)


    
      	Lukas suerzina Emą. Iš ko galime tai suprasti? Raskite pavyzdžių tekste.


      	Kodėl Ema ištraukia maršrutizatoriaus laidą?


      	35-ame puslapyje rašoma, kad Ema dabar turi didesnių problemų. Kokių?

    


    4 skyrius: Karlas (41 psl.)


    
      	Ką Karlas mano apie Overbį? Ar jo nuomonė yra teigiama, o gal neigiama? Paaiškinkite, pateikdami pavyzdžių iš teksto.


      	Kokių panašumų ir skirtumų Karlas mato tarp Stokholmo ir Overbio? Pateikite pavyzdžių iš teksto.


      	Kaip Karlas reaguoja į naujienas, kurias papasakoja Ema?

    


    


    5 skyrius: Ema (54 psl.)


    
      	Ema ir Karlas susitinka, kad sugalvotų, kaip išsaugoti autobuso maršrutą. Ką jie nusprendžia daryti?


      	Kaip jūs reaguotumėte, jei autobusas, traukinys ar kita transporto priemonė nebesustotų stotelėje šalia jūsų namų?

    


    6 skyrius: Ema (60 psl.)


    
      	63-ame puslapyje rašoma: „Tai, kas vyksta prie kompiuterio, yra... magiška.“ Ką Ema turi omenyje?

    


    7 skyrius: Karlas (64 psl.)


    
      	Karlas mąsto apie Luką. Kokia yra Karlo nuomonė apie vaikiną?


      	Kas yra bendruomenės centras?


      	Ar jūs esate kada nors buvę kaimo bendruomenės centre?

    


    8 skyrius: Ema (72 psl.)


    
      	Kas susirinko į kaimo bendruomenės centrą?


      	Kas vyksta susitikimo metu?

    


    9 skyrius: Ema (77 psl.)


    
      	Apie kokį Regiono viešojo transporto administracijos sprendimą sužino Ema?

    


    10 skyrius: Karlas (80 psl.)


    
      	Karlui begeriant kavą jam šauna mintis. Kokia?


      	Ką daro Karlas, kai jam šauna ši mintis?


      	Perone Karlas sutinka moterį su šuniu. Ką ši moteris mano apie Karlą?

    


    11 skyrius: Ema (91 psl.)


    
      	Karlas ir Ema susitinka su Regiono viešojo transporto administracijos atstovais dėl traukinio. Kokį sprendimą atstovai pasiūlo Karlui ir Emai?

         	Karlas ir Ema sukuria naują planą. Ką jie darys Regiono viešojo transporto dienos metu?

    


    12 skyrius: Karlas (98 psl.)


    
      	Kodėl Karlas su Luku piešia plakatus?

    


    


    13 skyrius: Karlas (100 psl.)


    
      	Protesto metu Karlas nusprendžia garsiai perskaityti regiono išsikeltus gamtos apsaugos tikslus. Kodėl jis taip daro?


      	Ką manote apie šiuos tris regiono tikslus:

      
        	Mūsų regionas taps draugiškiausia vieta klimatui pasaulyje!


        	Mūsų regione bus lengva priimti tvarius sprendimus!


        	Kelionės autobusais ir traukiniais per penkerius metus išaugs 20 procentų!

      


    


    14 skyrius: Ema (107 psl.)


    
      	Apie kokius regiono sprendimus Ema ir Karlas sužino, apsilankę Regiono viešojo transporto biure?


      	Karlui nepakanka žinios, kad traukinys stos Overbyje. Jis jau turi naują idėją. Kokia ji?


      	Karlas nori padėti Lukui. Ką, anot Karlo, galėtų daryti Lukas?

    

  

  
    


    Klausimai diskusijai


    Paprašykite dalyvių apibendrinti knygą trimis žodžiais. Dalyviai gali pasirinkti žodžius iš pateikto sąrašo ir papasakoti vieni kitiems, kodėl jie pasirinko būtent šiuos žodžius. Tuomet diskutuodami visi kartu nuspręskite, kurie trys iš šių žodžių geriausiai apibūdina šią knygą.




    
      	Meilė


      	Liūdesys


      	Laimė


      	Grėsmė


      	Pyktis


      	Nesėkmė


      	Draugystė


      	Karjera


      	Nesusipratimas


      	Viltis


      	Nusivylimas


      	Bendrystė


      	Kaimas


      	Provincija


      	Šeima


      	Kaimynai

    



  

  


  
    Rašymo užduotis


    Šioje knygoje minima galimybė naudotis viešuoju transportu yra svarbi kaimo išlikimui. Galbūt Ema, Karlas ir Lukas negalėtų likti gyventi Overbyje, jei šiame kaime nebestotų autobusas, todėl jie stengiasi rasti būdą išspręsti šią problemą. Paskatinkite diskusijos dalyvius pagalvoti, kas svarbu jų gyvenime.


    
      	Ar jūsų gyvenime yra dalykų, kuriuos norėtumėte pakeisti? Ar yra kažkas, dėl ko norėtumėte kovoti? Parašykite, ką galėtumėte padaryti, kad norimi pokyčiai įvyktų.
Pavyzdžiui: knygoje Ema ir Karlas pradeda rinkti kaimo gyventojų, norinčių prisidėti prie protesto, vardų sąrašą ir organizuoja susitikimą.


 
      	Pagalvokite, ką kiti galėtų padaryti dėl šio tikslo? Kaip galėtumėte paskatinti kitus siekti, kad pokyčiai įvyktų? Užrašykite tai.
Pavyzdžiui: knygoje Ema ir Karlas skatina kitus kaimo gyventojus įsitraukti ir dalyvauti proteste.


   
      	Išplėskite savo užrašytas mintis ir parašykite tekstą, turintį įžangą, dėstomąją dalį ir pabaigą:

      
        	Įžangoje pristatykite, ką norėtumėte pakeisti ir kodėl jums tai svarbu.


        	Dėstymo dalyje aprašykite, ką galėtumėte padaryti tikslui pasiekti ir kaip galėtumėte paskatinti kitus prisijungti.


        	Pabaigoje apibendrinkite savo mintis, anksčiau išsakytas tekste. Čia taip pat galite sugrįžti prie minčių, išsakytų įžangoje, ir dar kartą paminėti, kodėl šie pokyčiai ir tikslai yra jums svarbūs.

